— Մի՞թե դուք, ուրեմն, չե՞ք տեսնում,- կասեր պայծառ աչքերով այդ սատանան,- մի՞թե դուք, ուրեմն, չեք տեսնում, որ հասարակ ենթականեր եք արտառոց փորձարկումների, չե՞ք տեսնում, որ ձեր վրա փորձում են հազար ու մի գործողություններ և հազար ու մի անհայտ նյութեր: Ուզում են իմանալ, թե ձեր օրգաններն ինչպես պիտի գործեն մեծ արագությունների և ցածր ճնշումների դեպքում, և այն, թե ձեր արյունն ինչպես է հարմարվում խիստ ծխահարված օդին,- և թե ձեր ակնաթաղանթը որքան կարող է դիմանալ ավելի ու ավելի զորեղ փայլատակումներին ու ռադիացիաներին… էլ չխոսենք հոտերի, աղմուկների մասին, որ տանում եք, ինչպես և ամեն տեսակի հաճախության հոսանքների թպրտումները, սինթետիկ սնունդը, էլ ի՞նչ իմանամ.. Իսկ ինչ վերաբերում է ինտելեկտին, բարեկամներս, ինչ վերաբերում է զգայականությանը,- դա այն է, ինչ ինձ ամենաշատն է հետաքրքրում,- ձեր միտքը օրը քսանչորս ժամ ենթարկում են անհարիր լուրերի մի հրաշալի քանակության, ձեր զգայարանները, առանց մի օր հանգստի, պետք է ներծծեն նույնքան երաժշտություն, նկարչություն, դեղորայք, տարօրինակ խմիչքներ, տեսարաններ, տեղափոխումներ, բարձրության, ջերմաստիճանի հանկարծակի փոփոխություններ, քաղաքական և տնտեսական տագնապ, այնքան շատ, որ ողջ մարդկությունը նախկինում մի կերպ կարողանում էր յուրացնել երեք դարերի ընթացքում: